D. Jarjabek, poslanec: (2002-02-19):
J. Migaš, predseda NR SR: Panie poslankyne, páni poslanci, krátke stanoviská. Najprv pokiaľ ide o pani poslankyňu Malíkovú, pán predseda je zvolený Národnou radou ako predseda Národnej rady a z toho mu vyplývajú všetky povinnosti. Ak poslanci podajú návrh v súlade s § 26 zákona o rokovacom poriadku, tento návrh ja podám príslušnému výboru na prerokovanie a bude o tom rokovať Národná rada, čiže aj pri tomto vašom stanovisku alebo návrhu budem postupovať v súlade s rokovacím poriadkom. Žiadny písomný návrh zatiaľ mne nebol podaný, ak ho dostanem, pridelím ho príslušnému výboru a Národná rada sa tým bude zaoberať. To je § 26 zákona o rokovacom poriadku. Pán poslanec Kotian, ja vám už druhýkrát opakujem, ak budete ôsmi, ktorí chcete založiť klub SNS, bude predložený návrh do Národnej rady, Národná rada o tom hlasovaním rozhodne tak ako v prípade klubu SOP - LDÚ - Strana zelených, tak ako v prípade KDH alebo Pravá SNS. Nie ste ôsmi, čiže Národná rada alebo takýto návrh nie je jednoducho podložený rokovacím poriadkom a ja nemôžem na základe toho svojvoľne upravovať či už prezenčnú listinu alebo iné dokumenty, nemôžem, pretože nespĺňate požiadavku a Národná rada o tom nerozhodla hlasovaním, čiže znova opakujem len v súlade s rokovacím poriadkom budú aj patričné dokumenty, ktoré sú spojené s rokovaním Národnej rady vyhotovené. Teraz dávam hlasovať o návrhu, ktorý predniesol pán poslanec Muránsky s tým, že najprv odhlasujeme návrhy zákonov, ktoré sme prijali v piatok, potom by sme uskutočnili voľbu ombudsmana a pán poslanec Muránsky navrhol potom, aby sa rokovalo o vládnom návrhu zákona na skrátené legislatívne konanie o Súdnej rade. Panie poslankyne, páni poslanci, prezentujme sa, budeme hlasovať o tomto procedurálnom návrhu pána poslanca Muránskeho. Hlasujeme o zaradení Súdnej rady na rokovanie Národnej rady Slovenskej republiky. Hlasujeme. (Hlasovanie.) Prítomných je 65 poslancov, za 53, proti 5, zdržali sa 4, nehlasovali 3. Konštatujem, že je málo prítomných poslancov. Prejdeme k ďalšiemu bodu a o tomto procedurálnom návrhu dám hlasovať neskôr, pán poslanec. Pán poslanec Jarjabek, ja sa s touto otázkou budem zaoberať na základe aj toho podania, ktoré urobíte a potom, samozrejme, to prerokujeme v príslušnom výbore a ja na svojej úrovni. Panie poslankyne, páni poslanci, pred tým, ako prejdeme k hlasovaniu o návrhoch zákonov, ktoré boli prerokované minulý týždeň, chcem vám oznámiť, že tento týždeň je posledným týždňom rokovania 54. schôdze s tým, že schôdzu by sme skončili v piatok 22. februára 2002. Do tohto dňa neprerokované body programu schôdze sa zaradia do návrhu programu schôdze Národnej rady so začiatkom od 12. marca 2002. O návrhu uznesenia k určeniu dňa skončenia 54. schôdze Národnej rady budeme hlasovať neskôr. Ja vás len informujem o tom, že takto budeme postupovať. Teraz, panie poslankyne, páni poslanci, budeme hlasovať o, ako som už oznámil, o návrhoch zákonov, ktoré sme prerokovali a nehlasovali o nich. Pristúpime k hlasovaniu o návrhu uznesenia k návrhu na vyslovenie súhlasu Národnej rady Slovenskej republiky so Zmluvou medzi Slovenskou republikou a Českou republikou o štatúte Rady colnej únie Slovenskej republiky a Českej republiky a o štatúte Stáleho sekretariátu Rady colnej únie a Zmluvou medzi Slovenskou republikou a Českou republikou o úhrade výdavkov spojených s činnosťou colnej únie (tlač 1148). Budeme hlasovať o tlači 1148, spoločným spravodajcom je pán poslanec Bartoš. Nech sa páči, pán poslanec, uveďte hlasovanie k tomuto bodu. S. Bartoš, poslanec: Ďakujem pekne. Vážený pán predseda, vážené kolegyne, kolegovia, Výbor Národnej rady pre hospodárstvo, privatizáciu a podnikanie ako gestorský výbor navrhuje Národnej rade prijať uznesenie v znení: Národná rada Slovenskej republiky podľa čl. 86 písm. d) Ústavy Slovenskej republiky vyslovuje súhlas so Zmluvou medzi Slovenskou republikou a Českou republikou o štatúte Rady colnej únie Slovenskej republiky a Českej republiky a štatúte Stáleho sekretariátu Rady colnej únie a Zmluvou medzi Slovenskou republikou a Českou republikou o úhrade výdavkov spojených činnosťou colnej únie. Dajte hlasovať, prosím. J. Migaš, predseda NR SR: Panie poslankyne, páni poslanci, počuli ste návrh uznesenia, ktoré predniesol pán poslanec Bartoš. Prezentujme sa a hlasujme. Hlasujeme o uznesení k tlači 1148. Panie poslankyne, páni poslanci, k tejto zmluve je potrebných 76 hlasov za. Ešte raz opakujem, je potrebných 66 hlasov za, aby sme schválili toto uznesenie. (Hlasovanie.) Prítomných je 121 poslancov, za 116, proti nikto, zdržali sa 2, nehlasovali 3. Konštatujem, že sme navrhované uznesenie schválili. Ďalej nasleduje hlasovanie v druhom čítaní o vládnom návrhu zákona o obchode s ohrozenými druhmi voľne žijúcich živočíchov a voľne rastúcich rastlín a o zmene a doplnení niektorých zákonov , tlač 1223. Spravodajcom je pán poslanec Muránsky. Nech sa páči.